**Magyar Agrár- és Élettudományi Egyetem**

**Kaposvári Campus és Georgikon Campus**

**Tudományos Diákköri Konferencia**

***2022. április 13.***

**9.00 óra A MATE Kaposvári Campus és a Georgikon Campus Tudományos Diákköri Konferencia szekcióinak megnyitója**

helyszín: MATE Kaposvári Campus Előadói tömb 3. előadó

Köszöntőt mond: **Prof. Dr. Sütő Zoltán, professor emeritus**

MATE Tehetségtanács TDK Munkabizottságának elnöke

***A Campus-megnyitót követően a szekciókat az alábbi termekben tartjuk:***

Agrár- és Közgazdaságtudományi szekció: MATE Kaposvári Campus Előadói tömb 1. előadó

Neveléstudományi I. szekció: MATE Kaposvári Campus Előadói tömb 2. előadó

Neveléstudományi II. szekció: MATE Kaposvári Campus Előadói tömb 3. előadó

A TDK előadások hossza minden szekcióban max. 15 perc, melyet kb. 10 perc vita követ.

**Eredményhirdetés, a szekciók zárása** a szekcióelőadásokat követően, a szekciótermekben

Tisztelettel meghívjuk a

MATE Kaposvári Campus és Georgikon Campus Tudományos Diákköri szekcióiba!

A program ingyenes, nyilvános, nem regisztrációhoz kötött.

A konferencia részvételre a rendezvény időpontjában érvényes intézményi járványügyi szabályozás érvényes. A rendezvényen hang és képfelvétel készülhet, melyet az intézményi gyakorlat szerint nyilvánosságra hozunk!

***A MATE Tudományos Diákköri Konferencia további szekcióinak programját megtalálja a MATE honlapján:*** [***https://www.uni-mate.hu/tudom%C3%A1nyos-di%C3%A1kk%C3%B6r***](https://www.uni-mate.hu/tudom%C3%A1nyos-di%C3%A1kk%C3%B6r)

***Neveléstudományi II. szekció***

*Előadói tömb 3. előadó*

**Zsűrielnök: Prof. Dr. Perjés István**

**Tagok: Dr. Zentai Gabriella, Dr. habil Kovács Zoltán, Dr. Szilvási-Bódis Zsuzsanna, Vönöczky Áron, HÖK: Czérna Gertrúd**

|  |
| --- |
| **Szabó Bálint Richárd** tanító szakPályamunka címe: **Nevetés az olvasásórán –** kutatási tervTémavezető: **Dr. Vörös Klára Ilona** |
| **Mihóczi Anna Barbara** Tanító szakPályamunka címe: **A te világod, az én világom – a mi világunk – Egy Szentandrássy-festmény felhasználása a hittanórán**Témavezető: **Dr. Kövérné Dr. Nagyházi Bernadette** |
| **Vida Emese** gyógypedagógia szakPályamunka címe: **Képzeletbeli barátok az ifjúsági irodalomban – és a** **pszichológiában**Témavezető: **Dr. Gombos Péter** |
| **Törzsök Renáta** Óvodapedagógia szakPályamunka címe: **Mesedramatizálás fenntartható anyagokból, a stilizálás jegyében**Témavezető: **Dr. Nagyné Dr. Mandl Erika** |
| **Pap Vanessza** tanító szak Pályamunka címe: **Sportoló és nem sportoló diákok életmódjának és fizikai** **aktivitásának összehasonlítása egy falusi iskola 10-12 éves tanulóinak körében**Témavezetők: **Dr. Kiss Zoltán** |
| **Pónya Gréta Judit** tanító szak Pályamunka címe: **Szülői bevonódottság – A bevonódottság hatása a gyermek iskolai teljesítményére**Témavezető: **Bencéné Dr. Fekete Anikó Andrea** |
| **Horváth-Pallos Kata** neveléstudomány MA szak Pályamunka címe: **A pedagógusok kiégésének vizsgálata a digitális oktatás „mentén” egy pilotkutatás tükrében**Témavezető: **Gelencsérné Dr. Bakó Márta** |
| **Pechtol Éva** óvodapedagógia szakPályamunka címe: **Bálint Ágnes mesés szimbólumvilágának megjelenítése** **projektmódszerrel**Témavezető: **Dr. Nagyné Dr. Mandl Erika** |
| **Ján Szilárd** tanító szakPályamunka címe: **Idegennyelv-elsajátítás és -tanítás az alsó tagozaton**Témavezető: **Bencéné Dr. Fekete Anikó Andrea** |
| **Nemes Rebeka** tanító szakPályamunka címe: **A tehetséggondozás és tehetségfejlesztés szegmensei az általános iskolák alsó és felső tagozatos tanulóinak körében**Témavezető: **Bencéné Dr. Fekete Anikó Andrea** |

**NEVETÉS AZ OLVASÁSÓRÁN**

Laughter in reading lessons.

Készítette: **SZABÓ BÁLINT RICHÁRD**MATE Kaposvári Campus, tanító szak, (BA),

III. évfolyam

Témavezető: **Dr. Vörös Klára Ilona** egyetemi docens, MATE Kaposvári Campus, Neveléstudományi Intézet, Anyanyelvi és Gyermekkultúra Tanszék

A nevetés átszövi életünket, a humor pedig az egyik legkedveltebb kommunikációs hordozó. A pályamunka elméleti része áttekinti a humor és a nevetés kultúrtörténeti jelenlétét, továbbá értelmezéseit Aquinói Szent Tamástól napjainkig. Bemutatja, hogy a humor összetett jelenségét milyen aspektusokból vizsgálják a különböző tudományterületek, s vázolja, mekkora figyelmet szentel neki a neveléstörténet, a pedagógiai módszertan.

A dolgozat gyakorlatközeli fejezetei azt veszik szemügyre, milyen tanulást segítő szerepe lehet a humornak; a nevetést mint pedagógiai eszközt hogyan és milyen módon hasznosítják a tanórán – különösen az olvasásórán – a pedagógusok. Képet kíván adni a dolgozat arról, milyen kiaknázható lehetőségeket rejthet a humor tanórai alkalmazása, s milyen pozitív hatások következhetnek abból, ha a pedagógus tudatosan használja a humort mint motiváló erőt és ismeretelmélyítő eszközt.

A tervezett munka néhány kutatási eleme: pedagógiai források (szakkönyvek, szaksajtó) szemlézése a humor mint megjelenő téma szempontjából. A vizsgálati szegmens, a 4. osztályosok olvasástankönyvének (az Eszterházy Károly Egyetem Oktatáskutató és Fejlesztő Intézet újgenerációs tankönyve) és kézikönyvének, továbbá a NAT és a kerettanterv 4. osztályosok számára meghatározott irodalmi törzsanyagának elemzése a humorra való utalás tekintetében.

A vizsgálat a humor és pedagógia viszonylatában arra helyezi a hangsúlyt, hogy a humornak milyen fejlesztő hatása van az anyanyelvi nevelésben. A módszertani repertoár tartalmaz tanóra keretében végzett vizsgálatot is, mely a szövegfeldolgozás, szövegértés és a humor kapcsolatát kutatja. A dolgozat első kutatási kérdése: Rejlenek-e értékes információk a humoros tananyagokban? Második kutatási kérdés: Ugyanazon tartalom különböző stílusú megfogalmazásai közül, a humoros rögzül-e jobban a tanulókban? A pontosabb és mélyebb vizsgálati anyag érde-kében interjúkat is tartalmaz a dolgozat. Pedagógusoktól és 4. osztályos diákoktól tudakolja a humorral kapcsolatos preferenciájukat, vagyis, hogy mennyire tartják fontosnak.

A pályamunka, szándéka szerint, azzal a megközelítéssel járja körül, fejti ki témáját, hogy a humor az a szükséges plusz, amely szolgálja a figyelemfelkeltést és a többi kognitív funkciót is. A nevetés az olvasásórán nem rendbontás, hanem észlelési és gondolkodási tevékenység.

**A TE VILÁGOD, AZ ÉN VILÁGOM – A MI VILÁGUNK.**

Your world, my world – our world.

Készítette: **MIHÓCZI ANNA BARBARA,** Magyar Agrár- és ÉlettudományiEgyetem Kaposvári Campus, tanító szak, BA, 4. évfolyam

Témavezető: **Dr. Kövérné Dr. Nagyházi Bernadette PhD** egyetemi docens, Magyar Agrár- és Élettudományi EgyetemKaposvári Campus, Neveléstudományi Intézet, Anyanyelvi és Gyermekkultúra tanszék

Dolgozatom elkészítéséhez két kiválasztott általános iskola (egy egyházi és egy állami fenntartású intézmény) 3. és 6. évfolyamos tanulóinak körében tartottam rendhagyó hit- és erkölcstan órát, melynek keretében végeztem kérdőíves felmérést.

Két kérdőívet csináltattam a tanulókkal: egy művészeti kérdőívet, melyben alkotások és zenék felismerése volt a feladat, és egy festményelemzési kérdőívet, melyben a tanulók véleményére voltam kíváncsi Szentandrássy István egyik vallásos témájú festményéről.

Célom a dolgozattal, hogy fejlesszem a tanulók képolvasási és képelemzési képességeit, az érzelmi intelligenciájukat, valamint, hogy a társadalom fordítson több figyelmet a vallásos és a roma művészetre.

A következőképpen valósítottam meg és építettem fel a dolgozatomat:

A bevezetésben ismertetem a témaválasztásom indoklását és a kutatásom célját. A témaválasztásban többek között a Szentandrássy István Egyetemi Roma Szakkollégium tavaly augusztusi emlékkonferenciája segített.

Több témában tekintettem át a dolgozatomhoz szakirodalmakat. Egy kis ízelítőt szerettem volna adni a vallásos cigány festészet jellemzőiről. Dokumentumelemzést is végeztem, melynek keretében tanmeneteket és kerettanterveket tekintettem át. Fejlődéslélektani áttekintést is végeztem a gyerekek fejlődésével kapcsolatban, a prepubertás korig. Végül a művészetek hatása az érzelmi intelligenciára témában olvastam és dolgoztam fel szakirodalmakat.

Dolgozatomban a vizsgálat eredményeinek bemutatását megelőzik a hipotézisek és a kutatói kérdések megfogalmazása. Ismertetem a választott kutatási módszereket, melyek a kérdőív és a foglalkozás tartása voltak. Ezt követően röviden bemutatom az egyházi és az állami iskolát a hitoktatás szemszögéből.

A mintavétel a kérdőíves kutatáshoz a két választott iskola két évfolyamának két-két osztályából történt, összesen 142 diák vett részt a kutatásban.

Ezt követően ismertetem a két kérdőív összeállításának szempontjait, mely megfelelt a két korosztály életkori sajátosságainak.

Végül a két kérdőív adatainak elemzését végeztem el, melyeket igyekeztem pedagógiailag is értelmezni és az eredményekből megfelelő következtetéseket levonni.

**KÉPZELETBELI BARÁTOK A KORTÁRS IFJÚSÁGI IRODALOMBAN – ÉS A PSZICHOLÓGIÁBAN**

Imaginary friends in contemporary young adult literature – and in psychology

Készítette: **VIDA EMESE**Magyar Agrár- és Élettudományi Egyetem Kaposvári Campus, Gyógypedagógia, BA, IV. évfolyam

Témavezető: **Dr. Gombos Péter** egyetemi docens, Magyar Agrár- és Élettudományi EgyetemKaposvári Campus, Neveléstudományi Intézet, Anyanyelvi és Gyermekkultúra Tanszék

Dolgozatomban a képzeletbeli barátok jelenségével foglalkozom. A kutatásom alapkérdése, hogy a képzeletbeli barátok milyen módon jelennek meg az irodalomban, különös tekintettel az ifjúsági irodalomra, valamint, hogy ennek a témakörnek a feldolgozása milyen módszerekkel lehetséges az egyes – magyar irodalomtól eltérő – tanórákon, mint az etika vagy az osztályfőnöki.

Célként tűztem ki magam elé, hogy a jelenség pszichológiai hátterét minél jobban megismerjem, feltárva azokat a lehetséges okokat, melyek a képzeletbeli barát megjelenését indokolják. Kíváncsi voltam arra is, hogy a képzeletbeli barát léte a „sérült” személyeknél jellemzőbb-e, mint a tipikus fejlődésűeknél, vagy ez nem állapítható meg egyértelműen. Végül, az általam elemzett három ifjúsági regény tartalmának a szakirodalomban foglaltakkal való párhuzamba állítása volt a célom.

A kutatásom valójában három ifjúsági regény és a szakirodalom elemzéséből állt, ugyanolyan hangsúlyt fektetve a magyar és az idegen nyelvű tanulmányokra is. A hitelesség érdekében a Nemzeti alaptantervben foglaltakat is figyelembe vettem, az etika- és az osztályfőnöki órák tartalmi szabályozására vonatkozóan. Ennek tükrében fogalmazom meg azokat a módszertani javaslatokat, melyek a regények, valamint a témakör általános iskolás, felső tagozatos tanulók közötti feldolgozását teszik lehetővé.

A szakirodalom és a három ifjúsági regény elemzése után megállapítottam, hogy a képzeletbeli barátok megjelenése gyakran traumához köthető, vagy olyan állapothoz, melyre a képzeletbeli barát kitalálója akadályként tekint, ennek leküzdésére pedig úgy érzi, egyedül nem lenne képes – ez pedig mind a tipikus, mind az atipikus fejlődésű személyeknél előfordul. A képzeletbeli barát tulajdonképpen egy hiányt tölt be a leggyakrabban 3-6 éves gyermekek életében, 6 éves kor után pedig, jellemzően az iskolába kerüléskor el is tűnik, mert nincs már rá szükség. Ha túl sokáig marad a képzeletbeli barát a gyermek mindennapjainak része, akkor érdemes elgondolkodni azon, hogy valami komolyabb pszichés probléma áll a háttérben, amivel foglalkozni kell, akár szakember segítségét igénybe véve.

A három regényből tökéletesen kivehető, hogy egy képzeletbeli barát nagy jelentőséggel bír a gyermekek életében. Segít abban, hogy a gyermekben rejlő valódi képességek előbújjanak, és pótolja azt, ami a gyermek életéből hiányzik. Ebből következtetve a képzeletbeli barátok léte az egészséges fejlődés részének tekinthető. Mindhárom regény alátámasztja, amit a szakirodalomban olvashatunk, és példát látunk a megfelelő és a pszichés problémákra utaló működésre is.

**MESEDRAMATIZÁLÁS FENNTARTHATÓ ANYAGOKBÓL, A STILIZÁLÁS JEGYÉBEN.**

Story dramatisation with sustainable materials in the spirit of stylisation.

Készítette: **TÖRZSÖK RENÁTA**Magyar Agrár- és Élettudományi Egyetem Kaposvári Campus, óvodapedagógus, BA, 3. évfolyam

Témavezető: **Nagyné Mandl Erika PhD** egyetemi docens, Magyar Agrár- és Élettudományi EgyetemKaposvári Campus/Kaposvár, Neveléstudomány Intézet, Anyanyelvi és gyermekkultúra tanszék

Dolgozatomban szeretném bemutatni, hogyan kapcsolható össze az újrahasznosított és természetes anyagok felhasználása a dramatizálással a stilizálás jegyében. Továbbá, hogy ez a kombináció milyen hatást fejt ki a gyermek lelki fejlődésére, az óvodapedagógus hogyan használhatja fel a dramatizálást pedagógiai módszerként, illetve miért fontos a természetes és újrahasznosított anyagok használata.

Három mesét dolgoztam fel dramatikusan, melyekhez stilizált bábokat készítettem. A bábkészítést megelőzően felvettem a kapcsolatot interjú céljából két személlyel, akikről úgy véltem, hogy válaszaikkal szakmai fejlődésemet támogatják majd. Az egyik személy egy nemzetközileg elismert csuhéműves népi iparművész, aki a lakóhelyemül szolgáló településről származik. A másik személy pedig elismert színházpedagógus.

Az első meséhez természetes alapanyagokat használtam fel, a második mese szereplőinél kombináltam a természetes és újrahasznosított anyagokat, míg az utolsó mesénél csak újrahasznosított anyagokkal dolgoztam. Az anyagválasztásnál azért használtam tisztán és vegyesen ezeket az anyagokat, mert a gyermeki reakciókat szerettem volna megfigyelni az egyes változatok esetében. A mesékhez a főbb eseményeket kézzel festett illusztrációkkal egészítettem ki. A papírszínházak ötletéből merítkezve egy bőröndöt alakítottam át hordozható színházzá, mellyel érzékeltetni szerettem volna, hogy egy kiselejtezett tárgyat milyen kreatívan lehet felhasználni dramaturgiai eszközként. A mesék lezárásaként a gyermekeket játékos tevékenységekkel vezettem vissza a játékba. Ezek a tevékenységek a mesék történetéhez kapcsolódó, lényegüket megragadó kezdeményezések voltak.

A témát illetően az óvodapedagógusok és szülők véleménye is érdekelt. Készítettem számukra egy-egy kérdőívet, mely kicsit eltér egymástól, hiszen szakmai és laikus oldalról közelíti meg a témát, azonban számos ponton összehasonlítható. A kérdőív válaszaiból átfogóbb képet szerettem volna kapni a stilizált, természetes és újrahasznosított bábukkal való bábjáték intézményi és otthoni szokásairól. A kutatásomhoz készített kérdéssorokat az interneten osztottam meg a célközönséggel. A kitöltők válaszaiból azt a következtetést vontam le, hogy a megkérdezettek körében van igény a stilizált ábrázolásra és a fenntartható anyagok használatára a dramatizálási eszközök készítése során.

Úgy érzem, a dolgozatom segítségével elértem a kitűzött céljaimat, hiszen válaszokat kaptam a főbb kérdéseimre, illetve a szakmai fejlődésemet is elősegítették a dolgozatban megfogalmazott gondolatok.

**SPORTOLÓ ÉS NEM SPORTOLÓ DIÁKOK ÉLETMÓDJÁNAK ÉS FIZIKAI AKTIVITÁSÁNAK ÖSSZEHASONLÍTÁSA EGY FALUSI ISKOLA 10-12 ÉVES TANULÓINAK KÖRÉBEN**

Comparison of lifestyle and physical activity of athletes and non-athletes among students of a village school aged 10-12.

Készítette: **PAP VANESSZA**Magyar Agrár- és Élettudományi Egyetem Kaposvári Campus, tanító Szak, BSc levelező képzés, IV. évfolyam

Témavezető: **Dr. Kiss Zoltán** főiskolai tanár, Magyar Agrár- és Élettudományi EgyetemKaposvári Campus, Neveléstudományi Intézet, Szakdidaktikai Tanszék

A fizikai aktivitás az egészséges életmód szerves részét képezi, amelynek pozitív hatásait hosszan lehetne sorolni. A rendszeres testmozgás mellett azonban ugyanolyan fontos a megfelelő étkezési, alvási és pihenési szokások tudatos kialakítása is.

Kutatásom célja az volt, hogy megvizsgáljam a rendszeresen sportoló és a nem sportoló diákok közötti fizikai és életmódbeli különbségeket. Úgy vélem, hogy a feltárt eltérésekre való rávilágítással sikeresen ösztönözhetem a gyerekeket a rendszeres testmozgásra.

A vizsgálatban 10-12 éves diákok (34 fő) vettek részt, akik ugyanazon falusi iskola tanulói. A vizsgált személyek közül 17-en igazolt sportolók, akik átlagosan heti három edzésre járnak.

Hipotézisem szerint a sportoló tanulók az aerob állóképességi mérések és az erőmérések során is határozottan jobb eredményeket érnek el a nem sportolókkal szemben. További feltételezésem, hogy a nem sportoló tanulók kevesebb figyelmet fordítanak a sportoló társaiknál a mozgás, a táplálkozás és az alvás minőségére, illetve mennyiségére. Úgy vélem, hogy a sportolók fizikai tevékenysége mögött megjelenik a magasabb teljesítménymotiváció, míg a nem sportolók inkább a barátokkal mozognak szívesebben kölcsönös örömszerzés céljából.

A kutatás egyik részeként kérdőívet használtam, amely 25 zárt kérdést tartalmazott. A kérdőívbe sportolási és étkezési szokásokra irányuló, valamint pszichológiai jellegű és életmóddal kapcsolatos kérdések kerültek. A kutatás másik részében a NETFIT ingafutás, ütemezettfelülés-, ütemezettfekvőtámasz- és törzsemelésteszteket használtam, az előírt szabályoknak megfelelő mérési eszközök és hanganyagok alkalmazásával.

Az adatok feldolgozását Microsoft Excel táblázatkezelő szoftverrel végeztem, melynek segítségével diagramokat és grafikonokat készítettem. A motoros tesztek eredményeit az MDSZ honlapján található NETFIT országos, regionális és megyei mérésekkel is összehasonlítottam. Az eredményekben nem tapasztalható különbség az étkezési szokásoknál a sportolók és nem sportolók között, azonban a sportolók jellemzően jobban odafigyelnek arra, hogy napi nyolc órát aludjanak, valamint számukra fontosabb a sport szellemi és lelki egészségre gyakorolt hatása is. A motoros tesztek kapcsán megfigyelhető, hogy a sportolók és a nem sportolók között nincs releváns különbség az állóképességi ingafutás teszt tekintetében. Az ütemezetthasizom-teszt és az ütemezettfekvőtámasz-teszt esetében valamivel jobban teljesítettek a sportolók, azonban a törzsemeléstesztnél a nem sportolók voltak eredményesebbek. Hipotéziseim teljes mértékben nem igazolódtak be, a sportolók eredményei valamelyest jobbak, azonban számottevő különbség nem tapasztalható a sportolók és a nem sportoló tanulók között.

Véleményem szerint a felnövekvő ifjúság esetében továbbra is fontos szerepe lesz a testnevelő tanároknak – talán még az eddigieknél is nagyobb –, hiszen a járványhelyzet okozta bezártság, a szocializációs hatások csökkenése, valamint a digitális világ térnyerése egyre inkább eltántoríthatja őket a szabadidő egyik leghasznosabb eltöltésétől, a sportolástól.

**SZÜLŐI BEVONÓDOTTSÁG**

**A BEVONÓDOTTSÁG HATÁSA A GYERMEK ISKOLAI TELJESÍTMÉNYÉRE**

Parental involvement, the impact of parental involvement to the school performance.

Készítette: **PÓNYA GRÉTA JUDIT**Magyar Agrár- és Élettudományi Egyetem Kaposvári Campus, tanító szak, BA, 4. évfolyam

Témavezető: **BENCÉNÉ DR. FEKETE ANIKÓ ANDREA** egyetemi docens, Magyar Agrár- és Élettudományi Egyetem Kaposvári Campus, Neveléstudományi Intézet, Gyermeknevelési Tanszék

A dolgozat alapkérdése, hogy napjainkban, a felgyorsult életvitel, a gyakran túlzónak tartott elvárások és a „siettetett gyermekek” korában a szülők milyen szerepet képviselnek gyermekeik tanulmányi életében, és ez a szerepvállalás hogyan mutatkozik meg a jegyek tükrében. Jelen kutatás elsődleges célja feltárni, hogy a szülői bevonódás – elsősorban az otthoni támogatás, a beszélgetések szerepe – milyen módon befolyásolja a tanulás eredményességét, hogy milyen tényezők szabályozzák a bevonódottság mértékét. Célom volt az is, hogy kutatásom átfogó képpel szolgáljon arról, hogyan vélekednek a szülők és a pedagógusok a szülői bevonódottság jelentőségéről.

A téma árnyaltsága okán két mérőeszközt alkalmaztam. A mintavételi eszközök struktúrájának meghatározásakor egy korábbi magyar kutatás tematikáját vettem alapul, amely a TÁMOP 3.1.1/4.2.1 projekten belül zajlott le, az Oktatáskutató és Fejlesztő Intézet, Kutatási, Elemzési és Értékelési Központjában. Az általam kiadott kérdőív felépítésénél a megjelölt vizsgálat struktúráját vettem alapul. Ennek értelmében a kérdőív szerkezeti vázának kidolgozásakor három területet határoztam meg, amelyek köré a kérdéseket építettem: szülő-pedagógus kapcsolattartás, szülők iskolai bevonódása, valamint a szülők otthoni támogatása. A primer – kérdőíves – kutatásom eredményeit összehasonlítottam a vonatkozó tanulmány konzekvenciáival, majd az általam nyert adatokat vetettem össze a szekunder – interjús – eljárás kimenetelével. Az előbbi, kvantatív módszerrel a szülők, míg az utóbbi, kvalítatív eljárással a pedagógusok aspektusát vizsgáltam. Azért választottam második lehetőségként a szóbeli megkérdezést, mert meglátásom szerint a témám jellege megköveteli a számszerű adatokon túl, a mélyebb, szubjektív véleménynyilvánítást is.

Az adatok elemzése után a következő megállapításokra jutottam: Minél idősebb a gyermek, a szülők annál távolibbnak érzik a pedagógust. Az otthoni támogatás kulcsponti jelentőségű, s leginkább alsó tagozaton domborodik ki. Ez a lelkesedés azonban a gyermek magasabb osztályba lépésével rendszerint alábbhagy. A tananyag elsajátításában való segítségnyújtás egyértelműen egyenesen arányosságot mutatott a jobb bizonyítványátlagokkal. A beszélgetések pótolhatatlan szerepével mindkét fél egyetértett, a statisztikai adatok alapján arra következtettem, hogy minél többet beszélgetnek otthon egy diákkal, annál eredményesebben teljesít az iskolában. Az iskolai részvétel gyakorisága szempontjából, nem beszélhetünk kvalifikáció szerinti megkülönböztetésről, a gyermek életkora azonban meghatározó, az alacsonyabb osztályhoz tartozó gyerekek szülei nagyobb mértékben látogatják a bevonódást támogató hagyományos eseményeket.

**A pedagógusok kiégésnek vizsgálata a digitális oktatás mentén – egy pilotkutatás**

**tükrében**

Teacher’s burnout and digital education - in the light of a pilot research

Készítette: **Horváth-Pallos Kata,** MATE Kaposvári Campus, neveléstudomány(MA) 2. évfolyam

Témavezető: **Gelencsérné Dr. Bakó Márta** egyetemi docens, tanszékvezető MATE Kaposvári Campus, Neveléstudományi Intézet, Gyógypedagógiai Tanszék

A pedagógusok kiégésének vizsgálata számtalan kutatás témája, azonban a digitális oktatással való kapcsolata kevésbé kutatott terület. A kutatás célja, hogy megvizsgáljam a válaszadó pedagógusok kiégésének szintjét, továbbá feltárjam a digitális oktatással a lehetséges kapcsolódási pontokat.

A kutatás elméleti megalapozását a témába illeszkedő, releváns szakirodalmak bemutatása foglalja össze. Részletezem a kutatók megállapításait a kiégés megfogalmazásával kapcsolatban (Szabó–Jagodics, 2016), majd egy táblázatban összegzem a hasonlóságokat, illetve a különbözőségeket. Ebben a szakaszban szót ejtek a kiégés tüneteiről (Lubinszki, 2015), hajlamosító tényezőiről, szakaszairól, szintjeiről s végül a kiégés prevenciós, intervenciós lehetőségeiről (Kricsfalussy, 2020). Bemutatok néhány kutatást a pedagógiai területéről, melyek fókuszában a pedagógusok mentálhigiénés állapota (Paksi–Schmidt, 2006), továbbá az énhatékonyság vizsgálata áll (Klinovszky, 2017).

A kutatási kérdések arra irányultak, hogy milyen mértékű eltérés mutatható ki a nemek, illetve a pályán eltöltött idő tekintetében. Érdekelt, hogy az intézmény típusa befolyásolja-e a kiégés mértékét. Kutattam azt is, hogy a digitális oktatás alkalmazható-e a kiégés prevenciójában?

A kvantitatív kutatás primer és szekunder forráselemzésre épült. Nem reprezentatív, kizárólag a megkérdezettek körére érvényes. A kutatás során nem valószínűségi mintavétel módszerét alkalmaztam, az alapsokaság elemeinek kiválasztása nem véletlenszerű. Önkényes mintavétellel a közösségimédia-felületen - hólabda mintavételi mód alkalmazásával – online, egyéni, önkitöltős, zárt és nyílt kérdéseket tartalmazó kérdőív formájában juttattam el a kérdéssort a válaszadókhoz. Az önként választ adó pedagógusok (n = 121) a kérdőív első harmadában demog-ráfiai jellegű kérdésekre adtak választ, a második harmad a Henning–Keller-féle kiégési leltárt tartalmazta, a harmadik harmadban a digitális oktatással kapcsolatos jellemzőket térképeztem fel.

A kapott eredmények tükrében megállapítható, hogy nincs jelentős különbség a pedagógusok neme, valamint a pályán eltöltött idő és a kiégés mértéke között. Nem befolyásoló tényező az sem, hogy egy, illetve két intézményben dolgozik a pedagógus. A válaszadó pedagógusok szerint az oktatási intézmények típusa azonban jelentős hatással van a kiégés elkerülésére, és 68%-a nem érzékelte a kiégés tüneteit a digitális oktatás alatt. A válaszadók ennek ellenére kisebb arányban támogatták a kiégés prevenciójaként a digitális oktatás alkalmazását.

Ez további kutatási irányt jelöl ki, melyben feltárjuk, hogy az IKT milyen mértékben és mely területen mutat új lehetőséget a pedagógusok mentálhigiénés állapotának megőrzésében.

**Bálint Ágnes mesés szimbólumvilágának megjelenítése projektmódszerrel**

Representing the fairy tale world of Ágnes Bálint using the project method

Készítette: **Pechtol Éva** MATE Kaposvári Campus, Neveléstudományi Intézet, óvodapedagógus szak, BA, 3. évfolyam

Témavezető: **Dr. Nagyné Mandl Erika PhD** egyetemi docens, MATE Kaposvári Campus, Anyanyelvi és Gyermekkultúra Tanszék

Témaválasztásomat tekintve az egyetemi évek alatt megszerzett elméleti tudást olyan – a gyakorlatban megvalósuló foglalkozások formájában – szerettem volna a dolgozatomban viszontlátni, amelyek a jövőben is használható alapként szolgálhatnak a későbbi tervezőmunkámban.

A projektmódszerrel megismerkedve jöttem rá, hogy az ONOAP-ban foglalt komplex személyiségfejlesztést ilyen fokozatos, egymásra építő és egymásból következő tevékenységekkel lehet a leginkább megvalósítani. John Dewey úttörőnek számított azzal az ideával, hogy az egyirányú ismeretközlés helyett a diákok aktivitására kell nagyobb hangsúlyt fektetni, illetve a tananyag nem hagyományos úton való átadását és támogatását megcélozni. Dolgozatomban úgy próbáltam összeválogatni a foglalkozásokat, hogy a legteljesebben be lehessen mutatni azt az utat, amelyet óvodapedagógusként bejárunk, amikor új ismereteket és már meglévő gyakorlatokat szeretnénk szintetizálni a gyermekekben. Sokrétű tervezőmunkát igényel egy olyan pragmatikus és modern tervezet összeállítása, amely teret enged a gyermekek mozgásigényének, öntevékeny lehetőségeiknek, kíváncsiságuknak és elismerés iránti vágyukból fakadó sikerélményeiknek.

Bálint Ágnes meseregénye megfelelő alapot nyújt ahhoz, hogy a gyermekek kíváncsiságát, érdeklődését felkeltsük, és cselekvésre ösztönözzük őket. Szerteágazó és mély, érzelemtelített meséi jó alapot szolgáltatnak, hogy értő, érző és gondolkodó gyermekeket nevelhessünk. Színes és kedves karakterei hétköznapisága, esendősége teszi őket szerethetővé, hihetővé, még akkor is, ha olyan képes képtelenségeket tudnak, mint virágos ösvényt varázsolni a hófödte tájon hazatérő, nyugdíjas kalauz elé. A projektmódszer teljesértékű társa a mese fejezeteinek, hiszen minden téma, amelyet ezzel dolgozunk fel, arra készteti a pedagógust, hogy folyamatosan újra-és átgondolja a nevelési tartalmakat. Színes és változatos cselekedtetésre ad lehetőséget, ezáltal a gyermekek aktív részesei lesznek a meseregényt feldolgozó folyamatoknak. Mivel az óvodás gyermekek legjellemzőbb tulajdonsága az érzelemvezéreltség, így a tanulási folyamataik is azok. Az óvodai projektfoglalkozások célja, hogy az alapkészségeket és képességeket úgy fejlesszük, hogy a teljes személyiséget állítsák a középpontba. Mindazonáltal a gyermeki gondolkodáshoz és az életkori sajátosságokhoz igazodik, tekintetbe véve azt a tényt, hogy a 3-6 éves korosztály gondolkodása az érzékelés útján megszerzett tapasztalatokon nyugszik.

**IDEGENNYELV-ELSAJÁTÍTÁS ÉS -TANÍTÁS AZ ALSÓ TAGOZATON**

Foreign language acquisition and – learning at primary school.

Készítette: **Ján Szilárd,** MATE Kaposvári Campus, tanító Ba, 4. évfolyam

Témavezető: **Bencéné Dr. Fekete Anikó Andrea** oktatási intézetigazgató-helyettes,
 MATE Kaposvári Campus, Neveléstudományi intézet

A XXI. században az élő idegen nyelvek ismeretének és elsajátításának több szempontból is kulcsfontosságú szerepe van. A munkaerőpiac, az informatika egyre terjedő világa, az országok közötti szabad utazás lehetősége mind arra késztetnek minket, hogy tanuljunk nyelveket. Ezt a helyzetet felismerve Magyarországon már kötelező legalább egy idegen nyelvből érettségit tenni, valamint a felsőoktatásban szerzett diploma is csak úgy kapható már meg, hogy mellé legalább egy komplex, középfokú nyelvvizsgát is fel kell tudnia mutatni a hallgatónak.

A nyelvvizsgák, az idegen nyelvi érettségik, a diploma viszont már a nyelvtanulás göröngyös útjának a vége. A pályamunkámban azt szeretném megvizsgálni, hogy ez az út milyen módszerekkel lehet eredményes, miért fontos minél korábban, már óvodában vagy az általános iskola alsó tagozatán rálépni erre az ösvényre, valamint szülőként, diákként milyen lehetőségeink vannak az idegen nyelvek elsajátítására.

Pályamunkámban a tapasztalataim és a felhasznált szakirodalom segítségével az (alsó tagozaton folyó) eredményes idegennyelv-elsajátítási és -tanulási módszereket tárom fel.
Dolgozatomban a bevezető és a történelmi háttér áttekintése, valamint a mai magyar nyelvoktatás helyzetének bemutatása után kitérek az idegennyelv-tanulás és -elsajátítás különbségére, a nyelvvel való megismerkedés ideális kezdésére és milyenségére, a pedagógus személyiségének és kompetenciáinak fontosságára, a motiváció (játék, a pedagógus személye IKT-s eszközök), az alkalmazott pedagógiai módszerek (magyarázat, elbeszélés, megbeszélés, szemléltetés, projektmódszer, kooperatív oktatási módszer, házi feladat), munkaformák (frontális osztálymunka, páros munka, önálló munka, differenciált osztálymunka, csoportmunka, kooperatív csoportmunka), a jutalmazás, a játék, valamint az idegennyelv-elsajátítás környezetének és körülményeinek jelentőségére.

**A TEHETSÉGGONDOZÁS ÉS TEHETSÉGFEJLESZTÉS SZEGMENSEI AZ ÁLTALÁNOS ISKOLÁK ALSÓ ÉS FELSŐ TAGOZATOS TANULÓINAK KÖRÉBEN.**

Segments of talent caring and talent development among students attending lower and upper grades.

Készítette: **NEMES REBEKA,**Magyar Agrár- és Élettudományi Egyetem Kaposvári Campus, tanító szak, BA, IV. évfolyam

Témavezető: **BENCÉNÉ DR. FEKETE ANIKÓ ANDREA** egyetemi docens, Magyar Agrár- és Élettudományi Egyetem Kaposvári Campus,Neveléstudományi Intézet, Gyermeknevelés Tanszék

A tehetség kivételes érték. A tehetség fejlesztése, kibontakozásának támogatása pedig kiemelt feladata a társadalomnak. A kettő találkozása alkotja meg azt a tökéletes kompozíciót, amely lehetőséget teremt arra, hogy valami nagyszerű, hasznos s maradandó dolog születhessen. A pedagógusi hivatás szépsége a nehézségekben rejlik, s minden akadály leküzdése egy újabb lépcsőfok az oktatási rendszer sikeressé tétele felé vezető úton.

A tehetséggondozás és tehetségfejlesztés témája iránti elköteleződésem és érdeklődésem miatt úgy vélem, hogy napjainkban az oktatási rendszerben bekövetkezett változások (pl.: tartalmi átalakulások, társadalmi kihívások, rendkívüli online oktatás utóhatás-együttese) jelentős mértékű átalakulást eredményeztek az oktatás-nevelés folyamatában.

Dolgozatomban a tehetséggondozás és tehetségfejlesztés szegmenseit mutatom be a magyar általános iskolák körében országos szinten.

A dolgozat célja a tehetséggondozás hazai viszonyainak feltárása az általam felkeresett intézményekben, a tehetséggondozás kritikus pontjainak feltérképezése, valamint a tehetséges tanulók fejlesztésének hatékonyságának vizsgálata a különböző szociodemográfiai és szociokulturális adottságokkal rendelkező intézményekben.

A dolgozat fő alapkérdése, hogy milyen deficitek állapíthatók meg az aktuális, hazai tehetséggondozásban, illetve, hogy a tehetséggondozás helyzete miként befolyásolja a tehetséges tanulók fejlesztését, s nem utolsósorban választ szeretnék kapni arra is, hogy milyen nehézségek állapíthatók meg a tehetséggondozás folyamatában, s ezek miként hatnak a pedagógusok tevékenységére, s ezáltal a gyermekek munkájára, eredményességére.

Pályamunkám keretében egy összetett kutatást végeztem, amelyben két mérőeszközt alkalmaztam: primer kutatásaként egy kvalitatív jellegű, mélyinterjús módszert választottam, amelynek eredményeit a tehetséggondozás folyamatában lévő hatáskapcsolatok feltérképezésére használtam fel a pedagógusok tehetséggondozó tevékenységére összpontosítva. Dolgozatomat egy szekunder kutatással egészítettem ki kvantitatív jelleggel, amelynek keretében egy kérdőív segítségével felmértem az általam felkeresett általános iskolákra jellemző tehetséggondozási sajátosságokat különböző változók (demográfiai, szociodemográfiai, szocikulturális) szerint. A két vizsgálat eredményét összehasonlítva ok-okozati összefüggéseket kerestem, s a kapott eredményeket összevetettem a megvizsgált szakirodalommal.

A kutatás elvégzését követően, a két módszer adatainak elemzéséből a kutatási kérdéseim megválaszolása mellett az alábbi megállapításokat figyeltem meg: A tehetséggondozás egyik deficitjének fő oka az oktatási rendszer túlterheltsége, amelyben csekély időkeret fordítható a tehetséggondozó és tehetségfejlesztő munkára. Sok esetben a pedagógusok nem kapnak megfelelő támogatást az intézményüktől. Végül javaslatot teszek, hogy milyen szegmensek által mozdítható előre a tehetséggondozás jövője.